PATVIRTINTA

 Klaipėdos rajono savivaldybės tarybos

 2020 m. balandžio 16 d. sprendimu Nr. T11-96

**KLAIPĖDOS RAJONO SAVIVALDYBĖS JAUNIMO POLITIKOS PLĖTROS 2020–2022 METŲ PROGRAMA**

1. **BENDROSIOS NUOSTATOS**
2. Klaipėdos rajono savivaldybės jaunimo politikos plėtros 2020–2022 metų programa (toliau – Programa) skirta jaunimo politikai nuosekliai įgyvendinti ir plėtoti. Programos paskirtis – kryptingai formuoti jaunimo politikos pagrindus, sudaryti sąlygas jaunam žmogui turėti tinkamą socialinę aplinką, laisvalaikio užimtumo įvairovę, galimybę kiekvienam visapusiškai ugdytis, realizuoti save, pasirinkti priimtiniausią dalyvavimo visuomenėje formą, skatinti jaunimo savanoriškos tarnybos plėtotę, jaunimo lyderių, verslumo ugdymą bei stiprinti darbą su mažiau galimybių turinčiu jaunimu.
3. Programa vykdoma vadovaujantis Lietuvos Respublikos vietos savivaldos įstatymu, Lietuvos Respublikos jaunimo politikos pagrindų įstatymu, Klaipėdos rajono savivaldybės strateginiu 2020−2022 m veiklos planu, patvirtintu 2020 m. vasario 13 d. Savivaldybės tarybos sprendimu Nr. T11-65 „Dėl Klaipėdos rajono savivaldybės strateginio 2020−2022 m veiklos plano tvirtinimo“, ir kitais teisės aktais.
4. Programoje vartojamos sąvokos atitinka Lietuvos Respublikos jaunimo politikos pagrindų įstatyme ir kituose teisės aktuose apibrėžtas sąvokas.
5. Jaunimo politika apima skirtingas sritis: pilietiškumo ugdymo, švietimo, mokymo, studijų ir ugdymo, neformalaus ugdymo, darbo ir užimtumo, apsirūpinimo būstu, laisvalaikio, poilsio, kūrybos ir kultūros, socialinės ir sveikatos apsaugos, sveikatingumo, kūno kultūros ir sporto. Tad vienaip ar kitaip už jaunimo politikos formavimą ir įgyvendinimą yra atsakingi skirtingi Savivaldybės tarybos komitetai bei Savivaldybės administracijos skyriai.
6. Programai įgyvendinti būtinas glaudus įvairių sričių specialistų, jaunimo reikalų koordinatoriaus bendradarbiavimas bei aktyvus Klaipėdos rajono jaunimo dalyvavimas.
7. Programos vykdytojai – Klaipėdos rajono savivaldybės administracija, Gargždų atviras jaunimo centras, Klaipėdos rajono savivaldybės švietimo, kultūros, sporto, sveikatos ir atitinkamos socialinės įstaigos, Užimtumo tarnybos prie Socialinės apsaugos ir darbo ministerijos Klaipėdos apskrities Gargždų skyrius (toliau – Užimtumo tarnybos Gargždų skyrius), Klaipėdos rajono savivaldybės seniūnijos, Klaipėdos rajono jaunimo ar su jaunimu dirbančios organizacijos, patariamoji institucija – Savivaldybės jaunimo reikalų taryba.
8. Programa įgyvendinama pagal Klaipėdos rajono savivaldybės jaunimo politikos plėtros 2020–2022 metų priemonių planą (priedas), kuriam lėšos numatomos kiekvienais metais formuojant Savivaldybės biudžetą.
9. **PADĖTIES APŽVALGA**
10. Statistikos departamento duomenimis, 2020 metų pradžioje Klaipėdos r. savivaldybėje gyvena 10 988 jauni (14–29 m.) žmonės, kurie sudaro 18,6 proc. viso rajono gyventojų skaičiaus. Nuo 2010 iki 2014 metais jaunų žmonių skaičius rajone sumažėjo 2,3 tūkstančio. Nuo 2014 metų jaunimo skaičius rajone stabilizavosi.

|  |  |  |  |  |  |
| --- | --- | --- | --- | --- | --- |
| Metai | Jaunimo (14-29 m.) skaičius | Iš jų vyr. | Iš jų mot. | Jaunų žmonių Klaipėdos rajone skaičiaus pokytis 2016-2020 m. ir šalies vidurkis | Jaunų žmonių Klaipėdos rajone skaičiaus pokytis 2010-2020 m. ir šalies vidurkis |
| 2020 | 10 988 | 5 869 | 5 129 | +2,00 (-9,84) | -16,94 (-21,16) |
| 2018 | 10 669 | 5 663 | 4 946 |
| 2016 | 10 772 | 5 772 | 5 000 |
| 2014 | 10 901 | 5 852 | 5 049 |
| 2012 | 11 002 | 5 927 | 5 075 |
| 2010 | 13 229 | 7399 | 5 830 |

1. Šiuo metu rajono jaunimui atstovauja 17 aktyviai veikiančių jaunimo organizacijų, 5 kaimo bendruomenių jaunimo klubai, 15 mokinių savivaldų, 18 neformalių jaunimo grupių, susibūrusių pagal pomėgius. Iš viso rajone veikia 55 jaunimo organizacijos ir 6 su jaunimu dirbančios organizacijos. Taip pat su jaunimu dirba ir kitos nevyriausybinės organizacijos, pvz., sporto klubai, kaimo bendruomenės. Jaunimo ir su jaunimu dirbančių organizacijų veikla apima įvairias sritis: kultūrą, sportą, laisvalaikį, socialinę pagalbą, nusikaltimų prevenciją. Aktyviam rajono jaunimui kasmet organizuojami jaunimo veiklos projektų bei jaunimo pilietiškumą ir kūrybiškumą skatinantys konkursai. Organizacijų plėtrai ir veiklos tęstinumui savivaldybėje trukdo dažna žmogiškųjų išteklių kaita. Kadangi Savivaldybėje nėra aukštųjų mokyklų, tai jaunimo organizacijų nariai yra mokiniai, kurie per kelerius metus įgiję projektų vadybos ir organizacinės patirties išvyksta studijuoti į didžiuosius Lietuvos miestus.
2. Klaipėdos rajono savivaldybės jaunimo reikalų taryba, sudaryta pariteto principu iš 6 savivaldybės politikų, administracijos bei 6 jaunimo deleguotų atstovų, skirta savivaldybės ir jaunimo dialogo skatinimui, tarpžinybiškumo jaunimo politiko srityje didinimui, svarbiausių jaunimo problemų iškėlimui bei sprendimui. Jaunimo reikalų taryba veikia vadovaudamasi Jaunimo reikalų tarybos nuostatais, patvirtintais Klaipėdos rajono savivaldybės tarybos 2009-11-26 sprendimu Nr. T11-493, ir Jaunimo reikalų tarybos patvirtintu Klaipėdos rajono savivaldybės jaunimo reikalų tarybos darbo reglamentu. Du Jaunimo reikalų tarybos nariai atstovauja Jaunimo Europos komandoje ir Darbo su jaunimu taryboje Jaunimo reikalų departamente prie Socialinės apsaugos ir darbo ministerijos.
3. Klaipėdos rajono savivaldybės administracijos vyriausiasis specialistas (jaunimo reikalų koordinatorius) savivaldybės institucijoms padeda formuoti ir įgyvendinti savivaldybės jaunimo politiką. Jis yra tarpininkas tarp savivaldybės politikų, tarnautojų ir jaunimo. Jaunimo reikalų koordinatorius kaupia, sistemina, analizuoja ir apibendrina informaciją, rengia pranešimus apie jaunimo būklę savivaldybėje, inicijuoja savivaldybės jaunimo politikos įgyvendinimui reikalingas priemones, bendradarbiauja su socialiniais partneriais, valstybės ir vietos savivaldos lygmens jaunimo politiką įgyvendinančiomis institucijomis.
4. Klaipėdos rajono visuomeninių jaunimo organizacijų sąjunga „Apskritasis stalas“ (toliau**–**KRVJOS) vienija savivaldybėje veikiančias jaunimo ir su jaunimu dirbančias organizacijas. KRVJOS tikslai yra skatintipozityvias jaunimo iniciatyvas, jaunimo savitarpio supratimą ir bendradarbiavimą, visuomenei ir valstybei naudingą jaunimo veiklą, aktyvų jaunimo dalyvavimą visuomeniniame ir pilietiniame gyvenime, jaunimo organizacijų plėtrą bei atstovautijaunimo interesams savivaldybių institucijose ir įstaigose, santykiuose su kitais fiziniais ir juridiniais asmenimis. Ši organizacija jungia 10 rajono jaunimo organizacijų ir yra Lietuvos jaunimo organizacijų tarybos narė.
5. Savivaldybėje veikia įvairios institucijos, tarnybos, įstaigos, kurios teikia paslaugas jaunimui. Daugiausia laiko jaunimas praleidžia švietimo įstaigose. Be mokymosi įstaigų, jaunimui paslaugas teikiančios institucijos yra neformalaus švietimo įstaigos (muzikos, sporto mokyklos, vaikų ir jaunimo laisvalaikio centras, atviras jaunimo centras, sporto centras, socialinių paslaugų centrai, kultūros centrai, muziejai, bibliotekos ir kita).
6. Klaipėdos rajono savivaldybės tarybos sprendimai bei kiti Savivaldybės administracijos priimti teisės aktai atitinka keliamus uždavinius jaunimo politikai įgyvendinti. Pagrindiniai dokumentai buvo parengti 2004-2011 metų laikotarpiu, pakeisti arba patvirtinti nauja redakcija 2012-2019 metais. Savivaldybės tarybos sprendimais patvirtinti ir atnaujinti Jaunimo veiklos projektų finansavimo konkurso nuostatai, patvirtintas jaunimo savanoriškos tarnybos finansavimo tvarkos aprašas, parengtas 2013-2018 m. Klaipėdos rajono savivaldybės jaunimo problemų sprendimo planas, rengtos apklausos, atlikti tyrimai. Numatyti prioritetai, tikslai ir uždaviniai, atitinkamos priemonės įtrauktos į Savivaldybės strateginius ir veiklos planus.
7. Įgyvendinta Klaipėdos rajono savivaldybės jaunimo politikos plėtros 2017-2019 metų programa. Savivaldybės tarybai kasmet pateikta informacija apie programos įgyvendintus uždavinius ir priemones. Išsamiai su programos įgyvendinimo ataskaitomis galima susipažinti [www.klaipedos-r.lt](http://www.klaipedos-r.lt)., informacija jaunimui, jaunimo politiką formuojantys dokumentai.
8. Nuo 2013 m. Klaipėdos rajono savivaldybėje vykdomas atviras darbas su jaunimu. Tai tokia darbo su jaunimu forma, kuria siekiama visiems jauniems žmonėms, nepriklausomai nuo jų socialinės padėties, suteikti galimybes saugiai leisti laisvalaikį, užsiimti juos dominančia veikla, o esant poreikiui – padedant kompetentingiems jaunimo darbuotojams, spręsti kasdienybėje kylančius iššūkius ir klausimus. 2016 metais įsteigtas Gargždų atviras jaunimo centras, kuriame tiesiogiai su jaunimu dirba 4 jaunimo darbuotojai. Centre vykdoma socialinė, prevencinė, ugdomoji-kūrybinė, jaunimo užimtumo veikla, teikiamos pirminės emocinės paslaugos, veikia jaunimo informavimo ir konsultavimo taškas „Eurodesk“, vykdomos tarptautinės savanorystės ir Socialinio suflerio programos. Per metus centre lankosi apie 500 jaunimo, iš jų 90 nuolatiniai lankytojai. Ypatingas dėmesys skiriamas mažiau galimybių turinčiam jaunimui, taip pat iškritusiems iš švietimo sistemos, grįžusiems iš socializacijos centrų, esantiems Probacijos skyriaus įskaitoje ir pan.
9. Atvirame jaunimo centre nuosekliai vystomas projektinės veiklos finansavimo modelis. 2016 m. projektinės lėšos sudarė 7 769,73 Eur; 2017 m. - 20 343 Eur; 2018 m. - 24 411,81 Eur; 2019 m. - 44 722 Eur; 2020 m. respublikiniuose konkursuose laimėti 5 projektai už 78 951 Eur. Reikalingas projektų valdymas, administravimas, būtina užtikrinti projektų tęstinumą. Tam tikslui programos įgyvendinimo laikotarpiu planuojama įsteigti jaunimo darbuotojo etatą.
10. Vienas iš savivaldybės jaunimo politikos tikslų yra teikti jaunimui atvirojo darbo su jaunimu paslaugas tolygiai visoje savivaldybėje. 2019 metų pradžioje atlikta mobiliojo darbo su jaunimu įgyvendinimo savivaldybėje analizė ir identifikuotos 5 vietos, kuriose yra stipriausias poreikis vykdyti mobilųjį darbą su jaunimu: Priekulė, Girininkai, Dauparai, Veiviržėnai ir Agluonėnai. Gargždų atviro jaunimo centro dviejų jaunimo darbuotojų komanda 5 kartus per savaitę vyksta dirbti su šių vietovių jaunimu. Vykdomos individualios veiklos, informuojančios ir skatinančios jauną žmogų įsitraukti į įvairias veiklas bei edukacinės, laisvalaikio užimtumo veiklos jaunimo grupėms. Bendras lankytojų skaičius – 272, unikalių jaunų žmonių, su kuriais palaikomas reguliarus kontaktas, skaičius –80.
11. 2019 metų IV ketvirtyje buvo vykdomas monitoringas Dituvoje, Doviluose ir Vėžaičiuose atpažinti paminėtų vietovių jaunimo situaciją, galimybes užimtumui ir problematikai nustatyti. Atlikta apklausa internetiniu būdu: [www.apklausa.lt](http://www.apklausa.lt) sistemoje. Interviu metodu buvo surinkta informacija iš socialinių darbuotojų, atvejų vadybininkų, bendruomenių, jaunimo ir vietos įstaigų darbuotojų. Apdorojus monitoringo duomenis nustatytas poreikis vykdyti mobilųjį darbą su jaunimu šiose vietovėse. Su monitoringo ataskaita galima susipažinti [www.klaipedos-r.lt](http://www.klaipedos-r.lt)., informacija jaunimui, jaunimo apklausos ir tyrimai. Programos įgyvendinimo laikotarpiu planuojama įsteigti du jaunimo darbuotojų etatus ir vykdyti mobilų darbą su jaunimu Klaipėdos rajono 10 seniūnijų.
12. 2018 metais atliktas Jaunimo politikos įgyvendinimo Klaipėdos rajono savivaldybėje kokybės vertinimas. Vertinimo ataskaitoje pateikiamos šios rekomendacijos: 1) didinti jaunimo informuotumą apie rengiamus posėdžius ar svarstymus, susijusius su jaunimo reikalais; 2) siekti platesnės projektinės veiklos mokinių savivaldose; 3) reikalinga, kad atviros jaunimo erdvės arba centrai įsikurtų kiekvienoje seniūnijoje 4) geriau išnaudoti tarptautinio bendradarbiavimo galimybes; 5) didesnį dėmesį skirti projektams, mažinantiems socialinę atskirtį jaunimo tarpe; 6) skirti daugiau dėmesio mokymų poreikių tyrimams ir atnaujinimui. Į pateiktas rekomendacijas atsižvelgta rengiant 2019 ir 2020 metų Klaipėdos rajono savivaldybės įgyvendinamų jaunimo politikos sričių, užduočių ir rezultatų vertinimo kriterijus. Su Jaunimo politikos įgyvendinimo Klaipėdos rajono savivaldybėje kokybės vertinimo ataskaita išsamiai galima susipažinti [www.klaipedos-r.lt](http://www.klaipedos-r.lt)., informacija jaunimui, jaunimo apklausos ir tyrimai.
13. Savanoriškos veiklos indėlis stebimas mokyklose, bendruomenėse ir nevyriausybinėse organizacijose. Jaunų žmonių įsitraukimas į savanorišką veiklą sudaro sąlygas skatinti pilietiškumą, didinti visuomeninį aktyvumą, įgyti darbinių įgūdžių. Per metus vidutiniškai trumpalaikėje savanorystėje dalyvauja apie 1500 jaunuolių. Įgyvendinama jaunimo savanoriška tarnyba savivaldybėje (6 mėn. po 40 val. ).Rajone akredituota 14 savanorius priimančių organizacijų. Savanorišką tarnybą 2019 metais užbaigė ir Jaunimo reikalų departamento prie Socialinės apsaugos ir darbo ministerijos sertifikatus gavo 26 jaunuoliai. Jaunimo savanoriška veikla padeda jauniems žmonėms įgyti asmeninių, socialinių, profesinių kompetencijų, patirties, pasirinkti profesiją ir taip lengviau pasirengti įsilieti į darbo rinką. Taip pat palaikoma tarptautinė savanoriška tarnyba. Per pastaruosius du metus Gargždų atviras jaunimo centras priėmė du savanorius iš Sarkatvelo ir vieną iš Italijos. Klaipėdos rajono visuomenės sveikatos biuras 2019 metais taip pat akredituotas tarptautinei savanoriškai veiklai vykdyti.
14. Jaunimo reikalų tarybos iniciatyva savivaldybėje atliktos 2 apklausos: „Jaunimo darbas vasarą“ ir „Ar jaunimas pasiruošęs darbo rinkai“. Apklausų metu išsiaiškintos tais klausimais pagrindinės jaunimo problemos, išreikštas jaunimo poreikis dėl pagalbos nepilnamečiams įsidarbinti vasarą. Su apklausos rezultatais galima susipažinti [www.klaipedos-r.lt](http://www.klaipedos-r.lt)., informacija jaunimui, jaunimo apklausos ir tyrimai. Programos įgyvendinimo laikotarpiu planuojama parengti ir įgyvendinti Klaipėdos rajono savivaldybės jaunimo vasaros užimtumo ir integracijos į darbo rinką programą.
15. **PROGRAMOS TIKSLAI, UŽDAVINIAI IR VERTINIMO KRITERIJAI**
16. Siekiant užtikrinti tęstinę jaunimo politiką, jos plėtrą, siekiant spręsti jaunimo problemas, numatomi šie programos tikslai, uždaviniai ir vertinimo kriterijai:

23.1. **užtikrinti jaunimo įgalinimo, įtraukimo į pilietinę veiklą, interesų atstovavimo galimybes, informavimą ir konsultavimą:**

23.1.1. skatinti jaunimo, jaunimo organizacijų ir dirbančių su jaunimu organizacijų veiklą. Vertinimo kriterijus: suorganizuoti konkursai ir finansuotų jaunimo iniciatyvų skatinimo bei jaunimo organizacijų galimybių plėtojimo ir institucinės paramos projektų skaičius; organizuotų susitikimų, diskusijų, mokymų skaičius; dalyvių skaičius;

23.1.2. skatinti jaunų žmonių pilietiškumą, tautiškumą ir kūrybiškumą. Vertinimo kriterijus: suorganizuoti konkursai ir paskatintų kūrybingų, pilietiškų jaunų žmonių skaičius;

23.1.3. užtikrinti tarpžinybiškumą, sprendžiant jaunimui aktualius klausimus. Vertinimo kriterijus: surengtų susitikimų, diskusijų skaičius; surengtų jaunoms šeimoms renginių, susitikimų skaičius;

23.1.4. didinti jaunimo įgalinimą ir įtraukimą į jiems aktualių klausimų svarstymą, skatinti lyderystę. Vertinimo kriterijus: įtrauktų jaunimo atstovų į komisijas skaičius; pateiktų Savivaldybės jaunimo reikalų tarybos pasiūlymų Savivaldybės tarybai, Administracijai skaičius; veikiančių ugdymo įstaigų mokinių savivaldų skaičius; surengtų lyderystės mokymų skaičius;

23.1.5. vykdyti jaunimo situacijos stebėseną, prevencinę veiklą, informavimą ir konsultavimą. Vertinimo kriterijus: atliktų analizių, apklausų jaunimo klausimais skaičius; atliktas jaunimo problematikos tyrimas; veikiantis jaunimo informavimo taškas „Eurodesk“;

23.1.6. skatinti jaunų žmonių verslumą ir integravimą į darbo rinką, plėtoti paslaugas jaunoms šeimoms. Vertinimo kriterijus: jaunų žmonių, pasinaudojusių Klaipėdos rajono savivaldybės verslo plėtros skatinimo programos parama, skaičius; jaunimo užimtumo vasarą ir integracijos į darbo rinką programos įgyvendinimo laikotarpiu įdarbintų nepilnamečių skaičius; jaunų šeimų, pasinaudojusių parama įsigyjant pirmąjį būstą, skaičius.

23.2. **Skatinti jaunimo savanorišką veiklą ir vystyti jaunimo savanorišką tarnybą:**

23.2.1. plėtoti jaunimo savanorišką tarnybą savivaldybėje. Vertinimo kriterijus: akredituotų įstaigų, siekiančių tapti jaunimo savanorius priimančiomis organizacijomis, skaičius; Jaunimo savanoriškoje tarnyboje dalyvaujančio jaunimo skaičius;

23.2.2. skatinti tarptautinę savanorystę. Vertinimo kriterijus: tarptautinius savanorius priimančių akredituotų organizacijų skaičius; tarptautinių savanorių skaičius;

23.2.3. skatinti jaunimo dalyvavimą savanoriškoje veikloje. Vertinimo kriterijus: trumpalaikę savanorišką veiklą atliekančių jaunų žmonių skaičius; ilgalaikę (ne mažiau nei 3 mėnesius) savanorišką veiklą atliekančių jaunų žmonių skaičius.

23.3. **Plėtoti darbo su jaunimu formas, skatinti jaunimo turiningą laisvalaikį, ypač kaimo vietovėse, ir išnaudoti turimą laisvalaikio infrastruktūrą bei inventorių:**

23.3.1. atlikti inventorizaciją ir sudaryti Klaipėdos rajono savivaldybės teritorijoje turimų aktyviam laisvalaikiui pritaikytų erdvių ir jose turimo inventoriaus sąrašą. Vertinimo kriterijus: sudarytas sąrašas; suorganizuotų diskusijų seniūnijose skaičius su tikslinėmis grupėmis dėl turimų aktyviam laisvalaikiui pritaikytų erdvių ir jose turimo inventoriaus panaudojimo jaunimo užimtumui;

23.3.2. sudaryti sąlygas atvirojo darbo su jaunimu kokybiškai veiklai ir plėtrai. Vertinimo kriterijus: atviro jaunimo centro unikalių lankytojų skaičius; nuolatinių lankytojų skaičius (atėjusių į centrą bent 1 kartą per savaitę); vietovių, kuriose vykdomas mobilus darbas su jaunimu, skaičius; unikalių jaunų žmonių, kuriems mobilaus darbo metu suteikiamos paslaugos, skaičius;

23.3.3. atlikti Klaipėdos rajono savivaldybės jaunimo užimtumo analizę. Vertinimo kriterijus: parengtas Klaipėdos rajono savivaldybės jaunimo užimtumo žemėlapis.

23.4. **Skatinti tarptautinį jaunimo bendradarbiavimą:**

23.4.1. skatinti jaunimą dalyvauti tarptautinėse programose ir įgyvendinti tarptautinį bendradarbiavimą skatinančius projektus. Vertinimo kriterijus: pateiktų tarptautinio bendradarbiavimo ir Europos solidarumo projektų skaičius;

23.4.2. sudaryti galimybes dalintis tarptautinio bendradarbiavimo patirtimi. Vertinimo kriterijus: surengtų aptarimų, renginių skaičius.

1. **PROGRAMOS VERTINIMO REZULTATAI**
2. Įgyvendinus Programos priemonių planą, prognozuojami šie rezultatai:

24.1. stiprinant jaunimo ir dirbančių su jaunimu organizacijų veiklą, sudarytos jaunimo laisvalaikio, savanoriškos veiklos ir saviraiškos sąlygos;

24.2. sustiprintas institucijų ir sektorių bendradarbiavimas, plėtojant jaunimo politiką Savivaldybėje;

24.3. sudarytos sąlygos jauniems asmenims dalyvauti siūlymų teikime ir sprendimų priėmime, padidės Savivaldybės jaunimo reikalų tarybos veiklos efektyvumas;

24.4. sudarytos įvairiapusės savirealizacijos, mokantis verslumo, dalyvaujant prevencinėse ir kitose veiklose, galimybės pagal jaunų žmonių poreikius;

24.5. integruotas į visuomenę mažiau galimybių turintis jaunimas;

24.6. tolygiai savivaldybės seniūnijose teikiamos socialinės paslaugos mažiau galimybių turinčiam jaunimui;

24.7. įdiegta jaunimo informavimo ir konsultavimo sistema;

24.8. išplėsti tarptautiniai jaunimo ryšiai.

1. **ĮGYVENDINIMO KONTROLĖ**

 25. Klaipėdos rajono savivaldybės administracijos vyriausiasis specialistas (jaunimo reikalų koordinatorius) ir Klaipėdos rajono savivaldybės jaunimo reikalų taryba koordinuoja numatytų priemonių įgyvendinimą.

 26. Kiekvienais kalendoriniais metais iki vasario 1 d. Programos vykdytojai pateikia Klaipėdos rajono savivaldybės administracijai Programos priemonių plano įgyvendinimo ataskaitas pagal Administracijos direktoriaus įsakymu patvirtintą ataskaitos formą.

27. Projektų vykdytojai už Programos lėšas atsiskaito finansavimo sutartyse numatytomis sąlygomis ir terminais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_